מכון הובר

מכון הובר (באנגלית: Hoover Institution; שמו הרשמי: מכון הובר למלחמה, מהפכה ושלום, The Hoover Institution on War, Revolution, and Peace) הוא מכון מחקר אמריקאי הפועל באוניברסיטת סטנפורד בקליפורניה. המכון נוסד בשנת 1919 ביוזמת הרברט הובר, לימים נשיא ארצות הברית, והוא עוסק במחקר בתחומי מדיניות ציבורית, כלכלה, ביטחון לאומי, יחסים בין-לאומיים, משפט חינוך, ממשל והיסטוריה. היסטוריה שורשיו של מכון הובר נעוצים בסיוע ההומניטרי שהעניק הרברט הובר במהלך מלחמת העולם הראשונה. בעת שעמד בראש מאמצי הסיוע לבלגיה, החל הובר לאסוף מסמכים, כרזות, עיתונים, תעודות ממשלתיות וחומרים היסטוריים הקשורים למלחמה, מתוך תפיסה כי שימורם יסייע לחוקרי העתיד להבין את הגורמים למלחמות ואת השלכותיהן. ב-1919, בעת שהשתתף בוועידת השלום בפריז, שלח הובר מברק לנשיא אוניברסיטת סטנפורד, ריי ליימן וילבור, ובו התחייב להקצות 50,000 דולר להקמת אוסף מחקרי. ב-1947 הורחבה פעילותו ושמו שונה למכון וספריית הובר למלחמה, מהפכה ושלום, כדי לשקף את התרחבות פעילות המחקר מעבר לאיסוף חומרי ארכיון. ב-1959 קבע חבר הנאמנים של אוניברסיטת סטנפורד כי המכון יהיה מוסד עצמאי במסגרת האוניברסיטה. באותה שנה ניסח הרברט הובר את הצהרת הייעוד של המכון, המדגישה את חשיבות החירות האישית, הכלכלה החופשית, שלטון החוק, המחקר ההיסטורי והפקת לקחים מן העבר לשם קידום השלום ומניעת מלחמות. ספריית וארכיון מכון הובר (Hoover Library & Archives) הם מהספריות והארכיונים החשובים בעולם לחקר מלחמות, מהפכות ויחסים בינלאומיים. האוספים כוללים למעלה ממיליון וחצי כרכים, מיליוני מסמכים, תצלומים, כרזות, הקלטות, עיתונים, כתבי יד וחומרים נדירים ממדינות רבות. מכון הובר מפעיל את ההוצאה לאור Hoover Institution Press, שנוסדה ב-1926. המכון פועל במסגרת אוניברסיטת סטנפורד, אך נהנה ממעמד עצמאי ומנוהל בידי מועצת מפקחים (Board of Overseers). מאז שנת 2020 מכהנת מזכירת המדינה לשעבר קונדוליזה רייס כמנהלת המכון. קישורים חיצוניים אתר האינטרנט הרשמי של מכון הובר (באנגלית) אתר מכון הובר